Adnubien abëd icquidon:
Equipito yacnouësh puduanec nidnun nëish iua obeca caniactsëc cuessunniampid peshun pan bidiscabicquid buanampid 6tedec ushquin tantiaquin tauaid uëshë nëbi nec,
queshun:
Nëish iua obeca caniactsëc penun ¿mitsishunquiembi mibi shuishumpe?
quequin Esus chuipanëdash.
Adsho tantiash abëd icquid daëd chiec Esus nadpanëdash:
Edusaden yacno nidshun dadan tëchun cushtoaid acte buansho mimbi istuidendac.
Aden istuidshun aid tsibananta.
Adash shubun puduedshun shubu icbo naden chuita:
Ubëd icquidobëtan obeca caniactsëc pepampid tantiaquin obeca pec tabadte ¿mitsicquid quënë icpec?
quiosh Nuquin Icbo,
cata,
capanëdash.
Adoac aidën abuc dectatomeshun quënë dapa bëdambuen nacnenaid mibi ismendac.
Adoac ashunquio penun nacnenta,
quepanëdash Esus abëd icquid daëd chiec.
Aden chiac Edusaden yacno nidquimbi Esusën chuibocpadombuen acte buansho isash aid tsibananec shubun puduedshun nëish iua obeca caniactsëc shuishun penun nacnempanëdash.
Adnubien inchëshbudtsëqui Esus abëd icquido utsibobëd chochopanëdash.
Adec chochoash pec tabadequien:
Abimbo chiembique.
Tantia.
Ubëtan pequid abentsëcshun ubi chieshënquin ubi chieshënquido ubi bedmendac,
quepanëdash Esus.
Adsho tantiash uënësquio yanquimbi abentsëcshun abentsëcshunquien abëd icquidon naden Esus chuipanëdash:
¿Ubida cai Icbo?
cabededpanëdash.
Adoaquien Esus:
Ubëd icquid abentsëcshun nëbimbobi ubëtambi pan cuëshën ënë punshun pequidën ubi chieshënquin isadaidbon chuiquido ubi bedmendac.
Nuquin Papan ubi bedmete chuiquin dada uamiampicpadombuen Matsesën Tishaid icsho ubi bedmendac.
Aden ubi chieshënquin bedmequid cumapenen cuidtequidquio nendac.
Aidi aton titan tishenquio icpatecnëdan,
quepanëdash Esus.
Aden pequimbi Esusën pan sananquin:
Mimbi uaid nëid pete bëdambo iquec,
Papa,
quequin Nuquin Papa chuitanquin cuëshcuëshshun menequin abëd icquido naden chuipanëdash:
Ubi uënës uate tantiaquin nëid cun dadabimbuecquid neque.
Pe,
cac pebededpanëdash.
Adshumbic Esusën uba chinaid cushtoaid dëshote sananquin:
Mimbi uaid nëid actequid bëdambo iquec,
Papa,
quequin Nuquin Papa chuitanquin:
Nëid mibitedishun acbeded,
quequin meniac aniactse aniactsen acbededpanëdash.
Aid actequid acshobien:
Nëid cun intacbimbuecquid nec.
Aid acquin:
Ubi cuidmenquio icnuen Nuquin Papan abided cuidmiac aton intac siquebudpambuec uënëspanëdash.
Adec uënësaid tantiaquid icsho Nuquin Papan ubi cuidenquio iquec,
quequin nëid acquin ubi tantiata.
Abimbo chiembique.
Tantia.
Uba chinaid nidaidënshun padpiden aquenquio icquin Nuquin Papan namiacnoshon actequid chuca aquendambi,
quepanëdash Esus.
Adashic Nuquin Papan naid chiec cuëdënte cuëdënanec macuësh Odibos caid yacno Esus abëd icquidobëd nidannepanëdash.